《谢王成可惠鼎炉》
宋代·李彭

王郎笔若追风骠，历块过都愈奇峭。胸中好古类古人，铸鼎为炉亦臻妙。

禹金九牧知神奸，周定郏鄏垂不刊。据耳向来为上客，折足遥怜空汗颜。

颜率游谈聊贳患，纳郜臧孙贻直谏。沦亡泗水盖厚诬，得自汾阴乱真赝。

孰如此鼎形瑰奇，皤腹云雷差次之。上有苍虬肉倔强，隐映么么微螽斯。

明窗净几香氤氲，蔼如黄云覆晏温。拜嘉讵意获此宝，子孙父已传仍昆。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。